ედიფ აქბაირამი

აჰმეთ ედიფ აქბაირამი (; დ. 29 დეკემბერი, 1950, გაზიანთეფი, თურქეთი – გ. 2 მარტი, 2025, სტამბოლი, თურქეთი) — თურქი მომღერალი და რევოლუციონერი. თურქული როკ-მუსიკის ერთ-ერთი ფუძემდებელი. ასევე იყო თურქული ფოლკლორული როკ ჯგუფის „მეგობრების“ (Dostlar) შემქმნელი და სოლისტი.

ადრეული წლები
ედიფ აქბაირამი 1950 წლის 29 დეკემბერს გაზიანთეფში, მანქანის ხელოსნის ოჯახში დაიბადა. ძალიან ღარიბ ოჯახში გაზრდილ აქბაირამს ბავშვობაში ბევრი სირთულის გადატანა მოუწია. სიღარიბის გამო ახალ ფეხსაცმელს მხოლოდ სამ წელიწადში ერთხელ ყიდულობდა ოჯახი მისთვის. 9 თვისას, მან პოლიომიელიტი გადაიტანა და მარჯვენა ფეხი პარალიზებული აღმოჩნდა. მისი პარალიზებული ფეხი მეორეზე მოკლე და სუსტი იყო, ამიტომ კოჭლობდა. მიუხედავად ამ სირთულეებისა, მან გაზიანთეფის დაწყებით სკოლაში სწავლა დაიწყო. ვინაიდან სკოლაში სიარული უჭირდა, დეიდას ის სკოლაში ხელებში აყვანილი მიჰყავდა.

 პირადი ცხოვრება და გარდაცვალება 
აქბაირამის მამა ნედიმ აქბაირამი ხელოსანი, ხოლო დედა თიურქან აქბაირამი კი დიასახლისი იყო. მას ექვსი და-ძმა ჰყავს. მისი და, გიულ აქბაირამი, რომელიც მუშაობდა ჯანდაცვის სექტორში, ხუთი თვის განმავლობაში კიბოს მკურნალობას გადიოდა.

1974 წელს აქბაირამი შეხვდა თავის მომავალ მეუღლეს — აითენს, რომელიც ხშირად მოდიოდა მაღაზიაში, სადაც ის მუშაობდა. 5 წლიანი მეგობრობის შემდეგ, 1979 წლის 15 იანვარს ისინი დაქორწინდნენ. მათი პოლიტიკური შეხედულებები და იდეები ძალიან თავსებადი იყო ერთმანეთთან. ამ ქორწინებიდან მათ ორი შვილი შეეძინათ — ოზანი და თიურქიუ. 1980 წელს დაბადებული ოზანი, მამასთან ერთად გადატრიალების პერიოდის რეპრესიებს შეესწრო და ბიზნესის ადმინისტრირება დაამთავრა. 1985 წელს დაბადებულმა თიურქიუმ სტამბოლის უნივერსიტეტის სახელმწიფო კონსერვატორიის საფორტეპიანო ფაკულტეტი დაამთავრა და გაჰყვა მამის კვალს და დაიწყო სამუსიკო კარიერა.

აქბაირამი 53 დღის განმავლობაში ინტენსიურ მკურნალობას გადიოდა რეანიმაციაში პნევმონიის შემდეგ შიდა სისხლდენის გამო. მკურნალობის უშედეგოდ დასრულების შემდეგ, 2025 წლის 2 მარტს, ჰაიდარფაშას საავადმყოფოში მრავლობითი ორგანოს უკმარისობის გამო გარდაიცავალა. 2025 წლის 4 მარტს ჯემალ რეშით რეის საკონცერტო დარბაზში აქბაირამისთვის მემორიალური ცერემონია გაიმართა. თეშვიქიეს მეჩეთში გამართული ლოცვის შემდეგ იგი ქარაჯააჰმეთის სასაფლაოზე დაკრძალეს.

სქოლიო

კატეგორია:დაბადებული 29 დეკემბერი
კატეგორია:დაბადებული 1950
კატეგორია:გარდაცვლილი 2 მარტი
კატეგორია:გარდაცვლილი 2025
კატეგორია:თურქი მომღერლები